Jordemødrene på Sygehus Vendsyssel i Hjørring kan efter tre ugers konflikt ikke længere stille et forsvarligt nødberedskab. Derfor har de valgt at undtage Hjørring jordemodercenter fra strejke. Strejken i Hjørring ophører ved midnatstid mellem tirsdag den 6. og onsdag den 7. maj. - Jordemødrene her i Hjørring har i tre lange uger knoklet for at få nødberedskabet til at hænge forsvarligt sammen. Men vores vurdering er nu, at det ikke længere er muligt for os at stille et nødberedskab til rådighed, og dermed er det ikke muligt at strejke" udtaler Helle Høy, der er formand for jordemødrene i Region Nordjylland. Nødberedskabet er efterhånden så dårligt besat, at det kan medføre livstruende situationer, hvis det fortsætter. Og i sådanne situationer skal strejken ophøre. Tidligere var det portørerne på Sygehus Vendsyssel, der var nødt til at droppe strejken, fordi nødberedskabet ikke var tilstrækkeligt. Jordemødrene strejker fortsat i Aalborg og Thisted.

Opsummering:
Jordemødrene på fødestedet i Hjørring kaster håndklædet i ringen og opgiver strejken